[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.1.2008

SEC(2008) 13

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό έγγραφο του ΤΟΥ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΑ ΝΕΑ ΤΡΟΦΙΜΑ ΚΑΙ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. XXX/XXXX [ΕΝΙΑΙΑ ΔΙΑΔΙΚΑΣΙΑ]

ΣΥΝΟΨΗ ΤΗΣ ΑΞΙΟΛΟΓΗΣΗΣ ΑΝΤΙΚΤΥΠΟΥ [COM(2007) 872 τελικό] [SEC(2008) 12]

ΣΥΝΟΨΗ ΤΗΣ ΑΞΙΟΛΟΓΗΣΗΣ ΑΝΤΙΚΤΥΠΟΥ

κανονισμού που αντικαθιστά τον κανονισμό (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων

Διαδικαστικα θεματα και διαβουλευση με τα ενδιαφερομενα μερη

Κατά το χρονικό διάστημα 2002 – 2007 έγινε διαβούλευση με τους κύριους ενδιαφερόμενους φορείς τους οποίους αφορά η αναθεώρηση του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων.

Συστάθηκε μια διυπηρεσιακή ομάδα της Επιτροπής για την αξιολόγηση του αντίκτυπου, ενώ η Επιτροπή διοργάνωσε διαβούλευση ανοικτής γραμμής με το κοινό, στο πλαίσιο της διαλογικής χάραξης πολιτικών (IPM), με σκοπό τη συλλογή πληροφοριών και δεδομένων σχετικά με τον πιθανό αντίκτυπο των κύριων σχεδίων για την αναθεώρηση του κανονισμού το 2006.

Τα αποτελέσματα της αξιολόγησης του αντίκτυπου ελέγχθηκαν από εμπειρογνώμονες των κρατών μελών, από εμπειρογνώμονες διαφόρων Γενικών Διευθύνσεων της Επιτροπής που εκπροσωπούνται στη διυπηρεσιακή ομάδα και από εμπειρογνώμονες άλλων ομάδων ενδιαφερομένων φορέων που εκπροσωπούνται στην ομάδα εργασίας της ΓΔ SANCO «Συμβουλευτική Ομάδα για την τροφική αλυσίδα και την υγεία των ζώων και των φυτών», καθώς και από την Επιτροπή Αξιολόγησης του Αντίκτυπου (ΕΕΑ) της Ευρωπαϊκής Επιτροπής η οποία εξέφερε τη γνώμη της στις 16 Φεβρουαρίου 2007.

Προσδιορισμός των προβλημάτων

Ο κανονισμός (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων αφορά τρόφιμα τα οποία δεν καταναλώθηκαν σε σημαντικό βαθμό εντός της ΕΕ πριν από τις 15 Μαΐου 1997 (ημερομηνία έναρξης ισχύος του εν λόγω κανονισμού) και επομένως πρέπει να υποβληθούν σε αξιολόγηση της ασφάλειας και έγκριση πριν από τη διάθεσή τους στην αγορά. Τα νέα τρόφιμα είναι στην πράξη καινοτόμα τρόφιμα που αναπτύχθηκαν πρόσφατα και τρόφιμα που παράγονται μέσω νέων τεχνολογιών με πιθανό αντίκτυπο στα τρόφιμα, καθώς και εξωτικά παραδοσιακά τρόφιμα από χώρες εκτός της ΕΕ.

Τα κύρια θέματα με ενδεχόμενο οικονομικό και κοινωνικό αντίκτυπο προσδιορίζονται ως εξής:

( Προσαρμογή της αξιολόγησης της ασφάλειας και της διαχείρισης παραδοσιακών τροφίμων από τρίτες χώρες.

( Αξιολόγηση της ασφάλειας και διαδικασία έγκρισης.

( Απόφαση έγκρισης.

( Υποβολή αίτησης για διάφορες χρήσεις των τροφίμων.

Περαιτέρω υπάρχει ανάγκη για νομικές διευκρινίσεις και επικαιροποίηση.

Στόχοι

Κύριος στόχος είναι η αναθεώρηση και η επικαιροποίηση του κανονισμού (ΕΚ) αριθ. 258/97 για τα νέα τρόφιμα έτσι ώστε:

( να εγγυάται την ασφάλεια των τροφίμων, να προστατεύει την ανθρώπινη υγεία και να εξασφαλίζει την ομαλή λειτουργία της εσωτερικής αγοράς όσον αφορά τα τρόφιμα με τον εξορθολογισμό της διαδικασίας έγκρισης, την ανάπτυξη ενός καλύτερα προσαρμοσμένου συστήματος αξιολόγησης της ασφάλειας και τη διευκρίνιση του ορισμού των νέων τροφίμων, καθώς και των νέων τεχνολογιών που έχουν επίδραση στα τρόφιμα και το πεδίο εφαρμογής του εν λόγω κανονισμού·

( να βελτιώσει την αποτελεσματικότητα και τη διαφάνεια του συστήματος και την εφαρμογή του κανονισμού·

( να παρέχει στους καταναλωτές τη δυνατότητα να πληροφορούνται σχετικά με τα τρόφιμα·

( να επιτύχει νομική σαφήνεια με την πραγματοποίηση των απαραίτητων αλλαγών και την επικαιροποίηση της νομοθεσίας.

Αξιολόγηση του αντίκτυπου σε βάθος διεξάχθηκε σχετικά με τέσσερις κύριες πράξεις πολιτικής.

Πράξεις πολιτικής

Πολιτική δράση 1: Προσαρμογή της αξιολόγησης της ασφάλειας και της διαχείρισης παραδοσιακών τροφίμων από τρίτες χώρες

Τρέχοντα προβλήματα:

Μέχρι σήμερα, ισχύουν ομοιόμορφα κριτήρια για την αξιολόγηση της ασφάλειας τροφίμων όλων των ειδών, όπως παραδοσιακά τρόφιμα από τρίτες χώρες και καινοτόμα τρόφιμα που αναπτύχθηκαν πρόσφατα. Εντούτοις, οι απαιτήσεις δεν είναι πάντοτε ανάλογες προς τους ενδεχόμενους κινδύνους, πράγμα το οποίο σημαίνει ότι το κόστος της αίτησης θα μπορούσε να θεωρηθεί δυσανάλογο. Αυτό θεωρείται, για παράδειγμα, από τις τρίτες χώρες ως αδικαιολόγητος φραγμός στο εμπόριο των παραδοσιακών τροφίμων τους με ιστορικό χρήσης.

Επιλογές πολιτικής:

( Επιλογή 1 : Αμετάβλητη «Ενιαία αντιμετώπιση». Διατήρηση του σημερινού συστήματος ομοιόμορφων κριτηρίων για την αξιολόγηση της ασφάλειας τροφίμων όλων των ειδών.

( Επιλογή 2 : Προσαρμογή της αξιολόγησης της ασφάλειας παραδοσιακών τροφίμων από τρίτες χώρες. Καλύτερος συνυπολογισμός του ιστορικού ασφαλούς χρήσης των τροφίμων εκτός της ΕΕ.

( Επιλογή 3 : Προσαρμογή της αξιολόγησης της ασφάλειας και της διαχείρισης παραδοσιακών τροφίμων από τρίτες χώρες: Εκτός από την επιλογή 2, εάν η Ευρωπαϊκή Αρχή για την Ασφάλεια των Τροφίμων (ΕΑΑΤ) και τα κράτη μέλη δεν εκφράσουν σοβαρή ανησυχία κατά την αξιολόγηση της ασφάλειας, η Επιτροπή πληροφορεί τον αιτούντα για τη θετική έκβαση της αξιολόγησης, διαφορετικά εφαρμόζεται η διαδικασία επιτροπολογίας.

( Επιλογή 4 : Δεν διεξάγεται αξιολόγηση της ασφάλειας ούτε χορηγείται έγκριση παραδοσιακών τροφίμων από τρίτες χώρες πριν από τη διάθεση στην αγορά.

Ανάλυση αντίκτυπου:

Αντίκτυπος στη δημόσια υγεία και στην ασφάλεια των τροφίμων καθώς και στα δικαιώματα των καταναλωτών

Η προσαρμογή της αξιολόγησης της ασφάλειας και της διαχείρισης παραδοσιακών τροφίμων από τρίτες χώρες δεν έχει σημαντικό αντίκτυπο στη δημόσια υγεία και στην ασφάλεια των τροφίμων. Οι απαντήσεις υπογραμμίζουν τη σημασία ενός τεκμηριωμένου ιστορικού ασφαλούς χρήσης των τροφίμων, με παράλληλη εξακρίβωση των ενδεχόμενων ανεπιθύμητων αποτελεσμάτων και καθορισμό σαφών κατευθυντηρίων γραμμών και κριτηρίων. Η παράλειψη της αξιολόγησης της ασφάλειας και της έγκρισης πριν από τη διάθεση στην αγορά παραδοσιακών τροφίμων από τρίτες χώρες θα είχε δυσμενή αντίκτυπο στη δημόσια υγεία και στην ασφάλεια των τροφίμων. Όσον αφορά τον αντίκτυπο στα δικαιώματα των καταναλωτών, οι επιλογές που αφορούν την προσαρμογή της διαδικασίας διαχείρισης της ασφάλειας και την κατάργηση των απαιτήσεων έναντι των τρίτων χωρών θεωρήθηκαν επωφελείς.

Αντίκτυπος στην απασχόληση και στις θέσεις εργασίας

- (δεν αναμένεται σημαντικός αντίκτυπος)

Αντίκτυπος στις διοικητικές απαιτήσεις που τίθενται στις επιχειρήσεις

Μια καλύτερα προσαρμοσμένη αξιολόγηση της ασφάλειας ή ένα καλύτερα προσαρμοσμένο σύστημα διαχείρισης θα οδηγούσε σε μείωση του διοικητικού φόρτου που επιβάλλεται στις επιχειρήσεις. Είναι σαφές ότι η άρση της απαίτησης αξιολόγησης της ασφάλειας και της έγκρισης παραδοσιακών τροφίμων πριν από τη διάθεση στην αγορά θα καταργούσε το διοικητικό φόρτο.

Αντίκτυπος στην ανταγωνιστικότητα, στις αγορές, στο εμπόριο και στις ροές επενδύσεων (επίσης στις τρίτες χώρες)

Σύμφωνα με τα αποτελέσματα της διαβούλευσης η ανάπτυξη μιας καλύτερα προσαρμοσμένης αξιολόγησης της ασφάλειας ή ενός καλύτερα προσαρμοσμένου συστήματος διαχείρισης θα είχε επωφελή αντίκτυπο στις οικονομικές παραμέτρους. Από την έρευνα προκύπτει ότι το ενδιαφέρον και η ζήτηση της αγοράς για προϊόντα βιοποικιλότητας και σχετικές υπηρεσίες αυξάνονται, παρέχοντας συγκριτικό πλεονέκτημα στις χώρες που είναι πλούσιες σε βιοποικιλότητα. Όμως, οι αναπτυσσόμενες χώρες συχνά δεν διαθέτουν την ικανότητα να μετατρέψουν το συγκριτικό πλεονέκτημα σε ανταγωνιστικό πλεονέκτημα, με αποτέλεσμα ο όγκος των αγαθών βιοποικιλότητας που τυγχάνουν εμπορικής εκμετάλλευσης να παραμένει σχετικά μικρός. Η κατάργηση όλων των απαιτήσεων θα ήταν επίσης επωφελής. Εντούτοις, υπάρχει κίνδυνος να αντικατασταθούν τα μέτρα επιπέδου ΕΕ από διαφορετικά μέτρα που θα επέβαλαν ορισμένοι υπεύθυνοι επιχειρήσεων τροφίμων και σε ορισμένα κράτη μέλη. Η επιλογή 4 θα μπορούσε επίσης να οδηγήσει σε απώλεια της εμπιστοσύνης στην ασφάλεια των τροφίμων από τρίτες χώρες με πιθανό αρνητικό οικονομικό αντίκτυπο.

Αντίκτυπος στην καινοτομία και την έρευνα

Ένα καλύτερα προσαρμοσμένο σύστημα αξιολόγησης ή διαχείρισης της ασφάλειας για τα παραδοσιακά τρόφιμα από τρίτες χώρες αναμένεται να αυξήσει σε εκπληκτικό βαθμό τις προσπάθειες καινοτομίας και έρευνας οδηγώντας π.χ. σε καλύτερη οικονομική κατάσταση. Η κατάργηση των απαιτήσεων όσον αφορά τα παραδοσιακά τρόφιμα από τρίτες χώρες θεωρείται μάλιστα ως περαιτέρω βελτίωση της κατάστασης. Κατά την άποψη μιας διεθνούς εταιρείας τροφίμων, οι αυστηρές απαιτήσεις είναι εμπόδιο στην καινοτομία, επίσης και για τις εταιρείες της ΕΕ.

Περιβαλλοντικός αντίκτυπος (ΕΕ και τρίτες χώρες)

-

Κοινωνικοοικονομικός αντίκτυπος (ιδιαίτερα στις τρίτες χώρες) (ιδιαίτερα στις τοπικές κοινότητες και στους αυτόχθονες πληθυσμούς)

Σύμφωνα με τα αποτελέσματα της διαβούλευσης, ο σημαντικότερος αντίκτυπος της ανάπτυξης ενός καλύτερα προσαρμοσμένου συστήματος αξιολόγησης ή διαχείρισης της ασφάλειας αναμένεται στον κοινωνικοοικονομικό τομέα. Η κατάργηση των απαιτήσεων όσον αφορά τα παραδοσιακά τρόφιμα από τρίτες χώρες θα μπορούσε να βελτιώσει περαιτέρω την κατάσταση.

Συμπέρασμα:

Για τα παραδοσιακά τρόφιμα από τρίτες χώρες, πρέπει να εισαχθεί διαδικασία η οποία να καθορίζει ουσιώδη κριτήρια και κατευθυντήριες γραμμές που θα επέτρεπαν στα τρόφιμα με ιστορικό ασφαλούς χρήσης να υποβάλλονται σε προσαρμοσμένη διαδικασία αξιολόγησης και διαχείρισης της ασφάλειας.

Πολιτική δράση 2: Διαδικασία αξιολόγησης της ασφάλειας και έγκρισης

Τρέχοντα προβλήματα:

Σήμερα, η αρχική αξιολόγηση του κινδύνου διενεργείται από τον αρμόδιο οργανισμό αξιολόγησης ενός κράτους μέλους εντός τριών μηνών από την παραλαβή της αίτησης. Η αρχική έκθεση αξιολόγησης διαβιβάζεται στα υπόλοιπα κράτη μέλη. Εάν δεν έχουν εγερθεί ενστάσεις εντός της προθεσμίας των 60 ημερών για την υποβολή σχολίων, η αρμόδια αρχή του κράτους μέλους γνωστοποιεί στον αιτούντα ότι μπορεί να διαθέσει το εν λόγω νέο προϊόν διατροφής στην αγορά. Η αίτηση αξιολογείται και εγκρίνεται σε επίπεδο ΕΕ μόνον εφόσον έχουν εγερθεί ενστάσεις. Αυτό συμβαίνει κατά κανόνα στην πράξη. Επομένως το σύστημα έχει αποδειχθεί χρονοβόρο και έχει επιβάλει υψηλό διοικητικό φόρτο, καθόσον οι αιτήσεις αξιολογούνται δύο φορές.

Επιλογές πολιτικής:

( Επιλογή 1 : Καμία αλλαγή: Η ισχύουσα αποκεντρωμένη διαδικασία αξιολόγησης και έγκρισης θα εξακολουθήσει να ισχύει.

( Επιλογή 2 : Κεντρική διαδικασία αξιολόγησης και έγκρισης.

Ανάλυση αντίκτυπου:

Αντίκτυπος στη δημόσια υγεία και στην ασφάλεια των τροφίμων καθώς και στα δικαιώματα των καταναλωτών

Η μεταστροφή από την αποκεντρωμένη στη κεντρική διαδικασία αξιολόγησης και έγκρισης θεωρείται ότι θα έχει θετικό αντίκτυπο στη δημόσια υγεία και στην ασφάλεια των τροφίμων καθώς και στα δικαιώματα των καταναλωτών. Αυτό δεν αναμενόταν διότι στην πράξη, για τις περισσότερες αιτήσεις, η αρχική αξιολόγηση σε εθνικό επίπεδο ήδη ακολουθείται από περαιτέρω αξιολόγηση της ασφάλειας σε επίπεδο ΕΕ. Ορισμένα κράτη μέλη και μια οργάνωση καταναλωτών υπογραμμίζουν τη σημασία της υποβολής σχολίων σχετικά με τις αιτήσεις εκ μέρους των κρατών μελών και των ενδιαφερομένων μερών.

Αντίκτυπος στην απασχόληση και στις θέσεις εργασίας

Σύμφωνα με τα αποτελέσματα της διαβούλευσης το κεντρικό σύστημα αξιολόγησης και έγκρισης αναμένεται να έχει θετικό αντίκτυπο στην απασχόληση και στις θέσεις εργασίας. Για τις εταιρείες που βασίζονται στην έρευνα και την ανάπτυξη, η δημιουργία ενός καλύτερου κλίματος για την καινοτομία μπορεί να αυξήσει την ανάπτυξη νέων προϊόντων και τον αριθμό των νέων προϊόντων που εισέρχονται στην αγορά. Η επίτευξη αυτού μπορεί να συνεπάγεται αύξηση της απασχόλησης και νέες θέσεις εργασίας.

Αντίκτυπος στο διοικητικό φόρτο

Η μεταστροφή στη κεντρική διαδικασία θεωρείται πολύ θετική. Ο χρόνος και το κόστος για τις αρχές και τους αιτούντες επίσης θα μειωθούν. Συνιστάται να συντμηθούν και να καθορισθούν οι προθεσμίες για τις διάφορες φάσεις της διαδικασίας.

Αντίκτυπος στην ανταγωνιστικότητα, στις αγορές, στο εμπόριο και στις ροές επενδύσεων (επίσης στις τρίτες χώρες)

Μια κεντρική διαδικασία έγκρισης, με προθεσμίες και μειωμένο διοικητικό φόρτο, αναμένεται να λειτουργήσει υπέρ της ανάπτυξης νέων προϊόντων. Η μεγαλύτερη ανταγωνιστικότητα και οι υψηλότερες επενδύσεις μπορούν να αυξήσουν το εμπόριο των νέων τροφίμων. Αναμένεται επωφελής αντίκτυπος, ακόμη και για τις τρίτες χώρες, αφότου μια πλέον διαφανής και εναρμονισμένη διαδικασία θα επιτρέψει τη δίκαιη πρόσβαση στην αγορά της ΕΕ.

Αντίκτυπος στην καινοτομία και την έρευνα

Η οικονομία και η ελκυστικότητα της ανάπτυξης νέων προϊόντων θα βελτιωθούν με μια πλέον αποτελεσματική και λιγότερο χρονοβόρο κεντρική διαδικασία έγκρισης. Συνεπώς, ο αντίκτυπος της επιλογής 2, στην καινοτομία και την έρευνα, θεωρείται επωφελής. Ένα πλέον αποτελεσματικό σύστημα έγκρισης μπορεί να ενθαρρύνει την καινοτομία.

Περιβαλλοντικός αντίκτυπος (ΕΕ και τρίτες χώρες)

-

Κοινωνικοοικονομικός αντίκτυπος (ιδιαίτερα στις τρίτες χώρες) (ιδιαίτερα στις τοπικές κοινότητες και στους αυτόχθονες πληθυσμούς)

Σύμφωνα με τα αποτελέσματα της διαβούλευσης, η δημιουργία μιας κεντρικής διαδικασίας αξιολόγησης και έγκρισης των νέων τροφίμων θεωρείται ότι θα έχει θετικό κοινωνικοοικονομικό αντίκτυπο λόγω του γενικότερου θετικού οικονομικού αντίκτυπου.

Συμπέρασμα:

Η αποκεντρωμένη διαδικασία πρέπει να αντικατασταθεί με μια κεντρική διαδικασία σε επίπεδο ΕΕ. Η αξιολόγηση της ασφάλειας πρέπει να διεξαχθεί από την ΕΑAΤ και η απόφαση έγκρισης να ληφθεί με τη διαδικασία επιτροπολογίας και εντός των προθεσμιών που πρέπει να τηρούνται.

Πολιτική δράση 3: Απόφαση έγκρισης

Τρέχοντα προβλήματα:

Μέχρι σήμερα η απόφαση έγκρισης συνδέεται με τον αιτούντα, επιτρέποντας επομένως αρχικά μόνο στο συγκεκριμένο αιτούντα να εμπορεύεται το νέο είδος διατροφής και απαιτείται περαιτέρω διοικητική διαδικασία κοινοποίησης (απλουστευμένη διαδικασία). Η διαδικασία αυτή επιτρέπει την εμπορία στην ΕΕ ενός είδους διατροφής που είναι ουσιαστικά ισοδύναμο με ένα είδος διατροφής ήδη εγκεκριμένο στην ΕΕ. Το σύστημα αυτό εκτιμάται ιδιαίτερα από τη βιομηχανία, αλλά συνεπάγεται πολλαπλή εργασία για ένα είδος διατροφής ήδη εγκεκριμένο.

Επιλογές πολιτικής:

( Επιλογή 1 : Καμία αλλαγή: Έγκριση συνδεδεμένη με τον αιτούντα. Μόνον ο αιτών μπορεί να εμπορεύεται το συγκεκριμένο είδος, άλλοι μέσω απλουστευμένης διαδικασίας.

( Επιλογή 2 : Γενική έγκριση: Όλες οι εταιρείες μπορούν να εμπορεύονται το συγκεκριμένο είδος στην ΕΕ και η απλουστευμένη διαδικασία καταργείται.

( Επιλογή 3 : Γενική έγκριση (επιλογή 2) και προστασία δεδομένων για ορισμένα τρόφιμα.

( Επιλογή 4 : Διάφοροι τύποι εγκρίσεων: Γενική και συνδεδεμένη με τον αιτούντα. Η απλουστευμένη διαδικασία καταργείται. Τα καινοτόμα νέα τρόφιμα που βασίζονται στη σημαντική ανάπτυξη της παραγωγής μπορούν να προστατεύονται με έγκριση συνδεδεμένη με τον αιτούντα.

Ανάλυση του αντικτύπου

Αντίκτυπος στη δημόσια υγεία και στην ασφάλεια των τροφίμων καθώς και στα δικαιώματα των καταναλωτών

-

Αντίκτυπος στην απασχόληση και στις θέσεις εργασίας

-

Αντίκτυπος στο διοικητικό φόρτο

Ο διοικητικός φόρτος αναμένεται να μειωθεί σε όλα τα σενάρια (επιλογές 2 – 4) σε σύγκριση με τη σημερινή κατάσταση. Η γενική έγκριση αναμένεται να ανακόψει το διοικητικό φόρτο για τις αρχές και για τη βιομηχανία τροφίμων καθόσον η σημερινή απλουστευμένη διαδικασία θα καταργηθεί. Η γενική έγκριση θεωρείται επίσης ως απλουστευμένη πρόσβαση στην αγορά της ΕΕ για τα παραδοσιακά τρόφιμα από τρίτες χώρες.

Αντίκτυπος στην ανταγωνιστικότητα, στις αγορές, στο εμπόριο και στις ροές επενδύσεων (επίσης στις τρίτες χώρες)

Σύμφωνα με τα αποτελέσματα της διαβούλευσης η αλλαγή του τύπου απόφασης έγκρισης θεωρείται γενικά ως επωφελής (επιλογές 2 – 4) σε σύγκριση με τη σημερινή κατάσταση. Όσον αφορά τα παραδοσιακά τρόφιμα από τρίτες χώρες, ένας δημοσκοπούμενος υποστήριξε ότι δεν πρέπει να χορηγείται «μονοπώλιο», εφόσον το συγκεκριμένο είδος διατροφής δεν ανήκει σε συγκεκριμένη εταιρεία. Γενικά, όσον αφορά τα τρόφιμα που αναπτύχθηκαν πρόσφατα, ένα προσωρινό «μονοπώλιο» θα μπορούσε να γίνει δεκτό λόγω του υψηλού κόστους της καινοτομίας. Ο αντίκτυπος, εντούτοις, κατά την άποψη μιας εταιρείας είναι περιορισμένος ενώ άλλα νομικά μέτρα, π.χ. διπλώματα ευρεσιτεχνίας, μπορεί να είναι εξίσου αποτελεσματικά. Θα μπορούσε να παρασχεθεί κάποια μορφή προστασίας στον πρώτο αιτούντα. Η γενική έγκριση και η προστασία δεδομένων μπορεί να είναι ο ταχύτερος δρόμος προς την αγορά, μαζί με την παράλληλη προστασία των επενδύσεων στην καινοτομία και την έρευνα και ανάπτυξη στο πλαίσιο της παραγωγής νέων τροφίμων που αναπτύχθηκαν πρόσφατα. Η βιομηχανία τροφίμων συνιστά προστασία δεδομένων 1 – 7 ετών.

Αντίκτυπος στην καινοτομία και την έρευνα

Ο ισχύων κανονισμός για τα νέα τρόφιμα, σύμφωνα με τα αποτελέσματα της διαβούλευσης, δεν έχει πολύ επωφελή αντίκτυπο στην καινοτομία και την έρευνα. Με κάπως εκπληκτικό τρόπο, ακόμη και μια απόφαση γενικής έγκρισης, σε συνδυασμό εφόσον είναι απαραίτητο με προστασία δεδομένων για τον αιτούντα, θα αύξανε τον ενθουσιασμό της βιομηχανίας τροφίμων για καινοτομία και έρευνα. Η αλλαγή της απόφασης έγκρισης έτσι ώστε να επιτρέπονται διάφορα είδη εγκρίσεων αναμένεται να έχει σημαντικά επωφελή αντίκτυπο στην καινοτομία και την έρευνα στον τομέα των νέων τροφίμων. Μια ορισμένη περίοδος προστασίας θεωρείται απαραίτητη από ορισμένους δημοσκοπουμένους.

Περιβαλλοντικός αντίκτυπος (ΕΕ και τρίτες χώρες)

-

Κοινωνικοοικονομικός αντίκτυπος (ιδιαίτερα στις τρίτες χώρες) (ιδιαίτερα στις τοπικές κοινότητες και στους αυτόχθονες πληθυσμούς)

Σύμφωνα με τα αποτελέσματα της διαβούλευσης ο κοινωνικοοικονομικός αντίκτυπος αναμένεται να είναι θετικός, εάν η γενική έγκριση και διάφοροι άλλοι τύποι εγκρίσεων εισαχθούν στη νέα νομοθεσία. Αυτό θα μπορούσε να οφείλεται στο θετικό αντίκτυπο στην καινοτομία, την έρευνα και το εμπόριο.

Συμπέρασμα:

Το σύστημα χορήγησης έγκρισης συνδεδεμένης με τον αιτούντα θα αντικατασταθεί και η ισχύουσα απλουστευμένη διαδικασία θα καταργηθεί καθώς θα χορηγούνται γενικές εγκρίσεις κατά γενικό κανόνα. Για την υποστήριξη της καινοτομίας και τη διασφάλιση της ασφάλειας των τροφίμων, πρέπει να μελετηθεί, σε αιτιολογημένες περιπτώσεις, το ενδεχόμενο της χορήγησης έγκρισης συνδεδεμένης με τον αιτούντα για τρόφιμα που αναπτύχθηκαν πρόσφατα και για ορισμένη χρονική περίοδο. Η προστασία των δεδομένων θα μπορούσε να αποτελέσει αντικείμενο περαιτέρω σκέψης.

Πολιτική δράση 4: Υποβολή αίτησης για διαφορετικές χρήσεις των τροφίμων

Τρέχοντα προβλήματα:

Μέχρι σήμερα πρέπει να υποβάλλονται ξεχωριστές αιτήσεις εντός του αντίστοιχου νομικού πλαισίου για μια ουσία με διάφορες χρήσεις στα τρόφιμα (π.χ. πρόσθετα, αρτύματα, διαλύτες εκχύλισης ή νέα τρόφιμα). Η ρύθμιση, αξιολόγηση και έγκριση μίας και της ίδιας ουσίας στο πλαίσιο διαφορετικών τομέων της νομοθεσίας καταλήγει σε επαναληπτική εργασία και σε πρόσθετο διοικητικό φόρτο. Ο κλάδος παραγωγής επιδιώκει επίσης το κατά το δυνατόν απλούστερο κανονιστικό πλαίσιο.

Επιλογές πολιτικής:

( Επιλογή 1 : Καμία αλλαγή: Ξεχωριστές αιτήσεις για διαφορετικές χρήσεις στα τρόφιμα.

( Επιλογή 2 : Μία αίτηση για όλα τα νέα τρόφιμα και για διαφορετικές χρήσεις

Ανάλυση αντίκτυπου:

Αντίκτυπος στη δημόσια υγεία και στην ασφάλεια των τροφίμων καθώς και στα δικαιώματα των καταναλωτών

-

Αντίκτυπος στην απασχόληση και στις θέσεις εργασίας

-

Αντίκτυπος στο διοικητικό φόρτο

Μια ενιαία αίτηση για διαφορετικές χρήσεις τροφίμων αναμένεται να καταργήσει τις παράλληλες αξιολογήσεις κινδύνου και να οδηγήσει σε συντομότερο χρόνο παρασκευής, μειώνοντας το διοικητικό φόρτο, ειδικά για τις ΜΜΕ.

Αντίκτυπος στην ανταγωνιστικότητα, στις αγορές, στο εμπόριο και στις ροές επενδύσεων (επίσης στις τρίτες χώρες)

Η παρούσα κατάσταση κατά την οποία απαιτούνται ξεχωριστές αιτήσεις στο πλαίσιο διαφορετικών τομέων της νομοθεσίας, δεν θεωρείται ιδιαίτερα επωφελής από άποψη ανταγωνιστικότητας, πρόσβασης στην αγορά, εμπορίας και ροών επενδύσεων. Η απλούστευση των διαδικασιών βελτιώνει σημαντικά την παρούσα κατάσταση και μειώνει το κόστος, καθόσον αυτό δημιουργείται μόνο μία φορά.

Αντίκτυπος στην καινοτομία και την έρευνα

Η καινοτομία και η έρευνα ευνοούνται με την απλούστευση καθώς ο διοικητικός φόρτος για την ανάπτυξη του νέου προϊόντος και την πρόσβαση στην αγορά μειώνεται και η γενική αποτελεσματικότητα της διαδικασίας αξιολόγησης της ασφάλειας αυξάνεται.

Περιβαλλοντικός αντίκτυπος (ΕΕ και τρίτες χώρες)

-

Κοινωνικοοικονομικός αντίκτυπος (ιδιαίτερα στις τρίτες χώρες) (ιδιαίτερα στις τοπικές κοινότητες και στους αυτόχθονες πληθυσμούς)

Σύμφωνα με τα αποτελέσματα της διαβούλευσης, η πρόσβαση των παραδοσιακών τροφίμων από τρίτες χώρες στην ευρωπαϊκή αγορά μπορεί να είναι ευκολότερη. Η αύξηση του εμπορίου μπορεί να έχει θετικό κοινωνικό αντίκτυπο σε ορισμένες τρίτες χώρες αλλά δεν αναμένονται σημαντικά αποτελέσματα.

Συμπέρασμα:

Το παρόν σύστημα πρέπει να απλουστευθεί και οι αιτούντες πρέπει να μπορούν να ζητούν έγκριση με μία ενιαία αίτηση που να καλύπτει νέα τρόφιμα και χρήσεις τροφίμων που ρυθμίζονται από διάφορα κανονιστικά πλαίσια.

Παρακολουθηση και αξιολογηση

Προτείνονται οι ακόλουθοι δείκτες για την παρακολούθηση και την αξιολόγηση της μελλοντικής διαδικασίας έγκρισης: Αριθμός αιτήσεων για παραδοσιακά τρόφιμα από τρίτες χώρες, αριθμός εγκεκριμένων νέων τροφίμων και μέσος χρόνος έγκρισης νέων τροφίμων.